钦定古今图书集成/理学汇编/文学典/第259卷 > 《周礼》 > 《秋官》
## 钦定古今图书集成/理学汇编/文学典/第259卷 > 《周礼》 > 《秋官》

《司约》，下士二人、府一人、史二人、徒四人。

郑康成曰：“约，言语之约束　。” 薛平仲曰：“或以司约司盟非盛世之事” ，遂因以疑《周官》之书，风气之开久矣。使天下或私相为约，私相为盟以纷纷于下，孰若设官于上以司之，使不可逾乎？盟约不逾则狱讼可息，狱讼可息则刑法可措。甚矣，先王之不得已也！

掌邦国及万民之约剂。

郑康成曰：“《六约》者，诸侯以下至于民皆有焉。剂谓券书也　。” 郑锷曰：“约者以言而书，其约者以剂，剂如质剂之剂，盖两书一札，同而别之。买卖之约，长曰质，短曰剂，此则名曰《约剂》，盖亦两书一札也。先王之于臣民，以为一时之言，虽相与以无疑，万世之后或无所质证，故为之约而设官以司之。”

治神之约为上。

《易》氏曰：“六者大约剂也，其中又有轻重存焉　。” 郑康成曰：“治者，理其相抵冒上下之差　。” 刘迎曰：“神约若盟诅载誓是也　。” 刘执中曰：“谓先王创有基祚，必因辅佐之功，若文王之周公、召公、武王之太公，皆封之大国，约以子孙百世与周无疆者也。” 其

人虽亡，其神犹在，七世之庙，亲尽而犹可迁，其约不可渝焉　。《易》氏曰：“宗庙有位，山川有域，有社稷之壝，有五祀之次。” 所以祀神者，不待约矣。至于非其所祀而命之祀，则书其所以命之者以为约，若鲁用郊禘之类是也。

《治民之约》次之。

刘迎曰：“民约，若诰誓、训祝是也。郑以征税、迁移、仇雠、谐和为民约，非　。” 《易氏》曰：“分乡以寓军，制邑以授农，以旌节而辨迁徙，以萃逋逃为显戮，所以容民者不待约矣。至于非其所当有而分以授之，则书其所以分之者以为约，若分卫以殷民七族，分鲁以殷民六族，分唐叔以怀姓九宗是也。”

“治地”之约次之。

刘迎曰：“地约则傅别契券之书。郑以经界、田莱之比为地约，非　。” 郑锷曰：“若昭九年，周甘人与晋阎嘉争阎田，王使詹桓伯言‘吾东西南北之土，何迩封之有’？定四年载‘卫取于有阎之土，以共王职；取于相土之东，以会王之东蒐之类　’。” 刘执中曰：“谓公、侯、伯、子、男所封之土，各有定制，而封疆之存，不可以大而侵小，用强” 以陵弱，吞并其地也。

治功之约次之。

刘迎曰：“功约则铭、誓、带砺之属。郑以王功” 、“国功之爵赏为功约” ，非　。黄氏曰：“‘功约，水土之功’。郑下注‘《讼约》，引《春秋》‘将城成周，宋仲几不受功’，即此功也。今民间受沟洫、桥梁先后小大之差亦有约，但其事固不可指状，而大概如此　’。” 王东岩曰：“功约不必专为水土，如勋在王室，藏于盟府也。”

治器之约次之。

郑康成曰：“《器约》谓礼乐、吉凶、车服所得用也　。” 郑锷曰：“如鲁得用四代之服器，六瑚、四琏、崇牙八翣之类　。” 刘执中曰：“谓若诸侯之有勋劳，则赐之弓矢斧钺，俾专征伐者，后世不可以渝之也。”

《治挚之约》次之。

项氏曰：“挚约，谓玉帛、禽鸟相往来，凡曰姻之属也，若公孙黑使强委禽焉　。” 郑锷曰：“自神而民，自地而功，曰器、曰挚。上许之，下承之，或为上，或为次，以事之大小轻重为次序耳　。” 王氏曰：“凡此诸治，皆有许与之约焉。不信而讼，则司约掌之　。” 刘执中曰：“治挚之约，谓若五玉、三帛、二生一死。贽先王以之叙诸侯，分贵贱，莫不” 依其爵禄高下以为之贽也　。《易》氏曰：“即大以推小，万民之约剂亦可知矣。”

凡“大约剂”书于《宗彝》，“小约剂”书于《丹图》。

郑康成曰：“大约，剂邦国约也。书于宗庙之六彝，欲神监焉。小约剂万民约也。丹图，未闻或有雕器簠簋之属，有图象者与？《春秋传》曰：‘斐豹，隶也，著于丹书’。” 今俗语有铁券丹书，此岂旧典之遗言　？王昭禹曰：“自治神至治挚，其事皆有大有小。大则书于宗彝，盟诸鬼神，示无疑也。小则书于丹图，丹图以书之，而其色则丹” ，示其宣布著尽。而无隐昧也。刘迎曰：“约剂之设。信之不足故也。” 此所以书于《宗彝丹图》。

若有讼者，则珥而辟藏。其不信者，服墨刑。

郑康成曰：“讼，讼约，若宋仲几、薛宰者也　。” 郑锷曰：“如诸侯万民有因此而讼者，当用旧约剂以质证之。故为之珥而辟藏，视诸故府也。珥者，杀鸡取血，以衅涂其户，所以祓去不祥也。已见《故府》之文。而尚不信，则昏墨甚矣。故服墨刑以示其昏墨无识之意　。” 郑康成曰：“珥读曰衈　。” 贾氏曰：“谓争约剂不决者，则以血涂户，乃” 开辟其户，以出本约剂之书勘之　。王氏曰：“珥而辟藏，重其事也。”

若大乱，则六官辟藏，其不信者杀。

王昭禹曰：“有讼则辨讼而已，大乱则僭忒而变先王之政刑　。” 郑康成曰：“六官辟藏，明罪大也。六官初受盟约之贰　。” 郑锷曰：“《大史》言约剂，乱则辟法，不信者刑之，但其约之差错而已，故言辟法而刑其不信者。此则为大乱，而辟藏非特约剂之乱而已。僭礼犯分，为乱已大，不可不杀也。”